**Космосът – настояще и бъдеще на Човека**

*„Грейс Таун беше химическа експлозия в сърцето ми. Беше звезда, превърнала се в свръхнова. В продължение на няколко кратки преходни мига беше пръскала светлина, топлина и болка, по – ярки от цялата галактика, а при възкръсването си не беше оставила след себе си нищо друго освен тъмнина. Но смъртта на звездите осигурява градивните елементи на живота. Всички сме направени от звезден прах…”*

*(„Нашите мастилени сърца” – Кристъл Съдърланд)*

Тъмнина и Хаос.

И после планети.

И после – сърце.

Космосът е съществувал още преди нас и нашия собствен космос. Празното и мрачно пространство се е зародило още преди ние да се сдобием с такова. Дълбоко вътре – в душите. Преди да ни обхване ледено спокойствие, Космосът е тънел в тишина. След това се появява материята. След това започваме да обичаме…

Удивителни картини на преливащи се тъмносин и пурпурен цвят изникват пред очите ни, когато кажем думата „Космос”. Лек черен блясък покрива тези цветове и светлина се вижда като че ли на пръски, породени от четката на художник. Звезди блестят с фалшива, отразена светлина - студени тела излъчват студена красота. А голямото кълбо мощ и светлина, наречено Слънце, е също звезда. Колко вълшебно звучи това?

Тази гореща звезда се радва на компанията на цели осем планети – сфери, различни една от друга, всяка с нейните особености, които от хилядолетия са част от Слънчевата система. Никога не правят грешки. Никога не излизат от „очертанията”. Те стоят гордо по местата си, без гравитация или чужда помощ. Колко вълшебно звучи това? Колко приказно звучи понятието „Млечен път”? Обвързано с легенди, представи и нестандартни обяснения в любов.

Странни цветове обхождат съзнанието ни, когато изречем думата „Човек”. Веднъж са ярки, силни, искрящи. Друг път – мътни, хладни и отблъскващи. Прозрачен фон и тъмни краски се примесват с идилия от цветове и шарки. Желания хвърчат покрай Човека. Ангажират мислите му, стимулират го, спъват го, изпитват го. Но той не обръща внимание. Изчаква подходящия момент, когато небето е катраненочерно и мълчание се разлива навсякъде, за да окачи желанията си. Върху звездите. За да им прошепне това, което иска най – силно. За да се помоли или поговори пред звездния олтар. Човекът трепетно чака Слънцето. Необходимо му е, за да живее, диша и се радва. За да го запечатва в красиви снимки. За да затвори око и мислено да „закрие” това Слънце, но да е спокоен, че то е все още там и топли, и се усмихва. Дори и за да се събуди рано, посрещайки огненооранжевия изгрев и остане до късно, на някой висок връх, може би, за да изпрати светилото и да попие и последните лъчи наслада.

След това, Човекът се скрива в нощта. Изпраща спомените от изминалия ден и приветства сънищата. Благодарение на своята планета. Участва в кампании, рисува със зелено и синьо моливче и вика неизтощимо в защита на Земята. Тази, която се върти, докато той остава неподвижен. Тази, заради която Човекът живее в чудо всеки ден. Живее и разказва. За „Млечния път” и неговото създаване – мляко от гърдата на богинята Хера. Описва неговата красота. Рисува спирали, прокарва багри по листа и мечтае да стане свидетел на това вълшебство.

В Космоса всичко е магия. Територия на приказките. Където необикновени форми на живот съжителстват заедно. Където хвърчат астероиди – облечени в искри, се отправят стремглаво надолу и изчезват… Някъде. Поле, изпълнено с комети – шепи лед, облачета прах, заблудени скални частици и бляскави минерали. А в далечината една звезда сияе с ослепителна светлина – свръхнова. Изригва. Избухва. Предава се пред цялото великолепие на Вселената. Умира… Красиво.

Свят, който не познава граници. Или гравитация. Облаци газ, звезден прах, парчета скали и метали се движат спокойно и леко, смесват се и образуват субстанции. Галактики се сблъскват, рушат се и дават начало на нови тела – на нови звезди. Количества инфрачервена светлина пораждат сияния. А докоснат ли се слънчевите частици със земното магнитно поле, проблясва Северното сияние – завладяващо, вдъхновяващо и причудливо.

Негова картина виси на мръснобяла стена, в къщата на Човека. И той жадува да се изправи пред този възхитителен обект. Да се пренесе в друга приказка, защото в неговата собствена, той е част от декора. Зависим от другите, които го използват или си тръгват прекалено рано от живота му. Сърцето му лудо блъска в гърдите, жадно да се сдобие със спомени, а не само с картина. После лека-полека забавя ритъм, притихва, замира… Изчезва някъде в дълбините на тялото, ледено от осъзнатата невъзможна мечта. Стои там измършавяло, наранено, спускайки късчета лед по вените и остри тръпки, изненадващи плътта. Минава време и то се разлага. Остават само несбъднатите цели и избледняващото минало. Сърцето умира… Нещастно.

Човекът продължава да живее. Безсърдечен. Егоизъм, високомерие и надменност се впиват едно в друго и пораждат болка. За другите. Разрушават се личности, семейства и други сърца. Но не дават начало на нищо добро. Преплитат се рани, грешки и създават Апатията – грозна, хладна и споделена.

Вселената е зрител на суровото присъствие на Човека. Неговите стъпки накърняват Луната. Чрез своите апарати, сателити и парчета студен метал, той опетнява Космоса. Нарушава девствеността му и непринуденото очарование. Възползва се от липсата на гравитация и се носи бавно, а покрай него сякаш всичко се свива в опит да запази величието си. Космическият свят му служи за екскурзии, снимки или дори само поводи, за да се качи в истинска ракета и да загуби представа и за времето, и за пространството.

Макар и Космосът да е на светлинни години от Човека, те остават свързани. Благодарение на поетите рискове, първи опити и постижения, създаването на организации за проучвания и заснемането на фотографии, днес се гордеем с голям интерес в областта на астрономията. Вселената е обект не само на научни изследвания и проекти, но и на грижа и почит. Човекът се нуждае от Космос. Несъзнателно се пренася там, когато на пътя му се изпречи труден момент. Съзнателно пътува към него с помощта на все по-модерни и внушителни космически кораби, за да тества знанията си и да разбулва астрономическите тайни. Копнее да се рее високо над проблемите и на пръв поглед неразрешимите ситуации. Вдига очи към небето, когато търси надежда, любов или подкрепа.

Защото Космосът ще си остане там. Някъде на границата между реалност и мечта. Като единственото сигурно бъдеще. Като онова специално място, където Човекът може да бъде себе си. Без да го съдят. Като огледало на живота, в което продължава да блести звезден прах…